recursal/SuperWikiNEXT-32B huggingface dataset:
**Teloitusauto** on Kiinassa käytössä oleva teloitusmenetelmä, jossa ambulanssia muistuttavassa pakettiautossa teloitettaville annetaan myrkkyruiske. Usein autoissa on myös valvontakamerat, joilla varmistetaan, että teloitukset sujuvat suunnitellusti. Virallisesti teloitusautot olivat käytössä vuodesta 2003 aina 2010-luvun loppuun saakka, mutta esimerkiksi Amnesty Internationalin mukaan tätä on syytä epäillä, koska autot mahdollistavat matalan profiilin teloitukset.

Chongqingissa toimiva ambulansseja, poliisiautoja ja panssaroituja limusiineja valmistava Jinguan Auto valmistaa teloitusautoja 17-paikkaisista minibusseista. Vuonna 2009 yhtiö kertoi olevansa valmis myymään näitä autoja myös Kiinan ulkopuolelle, mikäli ostajia vain ilmaantuu.

Autojen lisääntynyt käyttö on herättänyt kysymyksiä niiden osallisuudesta Kiinassa tehtävissä elinryöstöissä. Teloitetuilta vangeilta ei vaadita lupaa elinluovutuksille.

Lähteet
-------

1. ↑  9 grim things you never knew about the death penalty *BBC Three*.  16.2.2016. Viitattu 24.8.2021. (englanniksi)
2. 1 2  Killing Vans Make Process Easier For China's Authorities *The Irish Times*. Viitattu 24.8.2021. (englanniksi)
3. ↑  Micklethwaite, Jamie: Beijing’s mobile execution vans exposed  19.2.2021. news.com.au. Viitattu 24.8.2021. (englanniksi)
4. ↑  Inside China’s brutal executions with death vans and medieval public trials *The Sun*.  18.2.2021. Viitattu 24.8.2021. (englanniksi)
**Fagerpark** on Siuntiossa, Uudellamaalla sijaitseva vanha Siuntion rautatieaseman asemapäällikön asunto. Rakennus on valmistunut vuonna 1905 arkkitehti Bruno Granholmin piirustusten mukaan.

Siuntion rautatieasema sijaitsee aivan Fagerparkin vieressä. Rakennukset ovat suojeltuja.

Historia ja arkkitehtuuri
-------------------------

Fagerpark on valmistunut vuonna 1905. Sen on suunnitellut arkkitehti Bruno Granholm. Hirsirakenteisen rakennuksen alakerrasta löytyy asuintilat ja yläkerta on yhtä suurta ja avointa ullakkotilaa. Fagerparkin ominaispiirteisiin kuuluvat vanhat lankkulattiat, leivinuuni, pönttö- ja kaakeliuunit, kuusiruutuiset ikkunat ja vanhat puuleikkauksin koristellut ovet.

Kiinteistöön kuuluu päärakennuksen lisäksi myös suuri puisto, vanha hirsinen saunarakennus ja tiilinen varastorakennus.

Lähteet
-------

1. 1 2 3 4  Fagerpark *Oikotie.fi*.  Arkistoitu 16.9.2021. Viitattu 16.9.2021.
2. 1 2  Rautatieasemakaava Siuntion kunta.  Arkistoitu 16.9.2021. Viitattu 16.9.2021.
|  |
| --- |
| **Matkapuhelin- ja data-standardeja** |
| **0G*** PTT
* Autotel/PALM
* ARP
 |
| **1G*** NMT
* AMPS/TACS/ETACS
* Hicap
* CDPD
* Mobitex
* DataTac
 |
| **2G*** GSM
* iDEN
* D-AMPS
* IS-95/cdmaOne
* PDC
* CSD
* PHS
* GPRS
* HSCSD
* WiDEN
* CDMA2000 1xRTT/IS-2000
* EDGE (EGPRS)
 |
| **3G*** W-CDMA
	+ UMTS (3GSM)
	+ FOMA
* TD-CDMA/UMTS-TDD
* 1xEV-DO/IS-856
* TD-SCDMA
* GAN/UMA
* HSPA
	+ HSDPA
	+ HSUPA
	+ Evolved HSPA
 |
| **4G*** UMB
* UMTS Revision 8 (LTE)
* WiMAX
 |
| **5G*** 5G NR
 |
| **6G** |

**2G** (engl. *second generation*) on yleinen lyhenne ns. "toisen sukupolven" matkapuhelinteknologioille, joille on luonteenomaista, että ne ovat digitaalisia toisin kuin ensimmäisen sukupolven analogiset järjestelmät. Näihin järjestelmiin lisättiin myös mahdollisuus datasiirtoon kuten WAP-sivujen selailuun.

Toista sukupolvea edustavat digitaaliset standardit kuten eurooppalainen GSM ja esimerkiksi Yhdysvalloissa käytetty IS-95. GSM on ylivoimaisesti suosituin standardi toisen sukupolven tekniikoista, ja siihen perustuvia verkkoja on kaikilla mantereilla ja lähes kaikissa maissa. GSM:ään siirtyminen mahdollisti tekstiviestien lähettämisen ja datasiirron käyttöönotto sähköpostin käytön ja internetin selailun. 

1990-luvun alussa esitellyissä verkoissa ei kaikissa ollut alun perin datayhteyksiä, mutta sittemmin niitä kehitettiin aluksi piirikytkentäisin menetelmin (esimerkiksi HSCSD GSM-verkoissa) ja vähän myöhemmin myös tietokonemaailmasta tutuin pakettikytkentäisin menetelmin (esimerkiksi GPRS GSM-verkoissa.) 2G-teknologiaan on myöhemmin kehitetty niin sanottuja 2.5G-laajennuksia, kuten EDGE ja EGPRS, jotka huomattavasti parantavat datasiirtoyhteyden suorituskykyä.

Suomessa 2G-verkolla on peittovelvoite ja sen pitää kattaa 99 prosenttia maasta ja kaikki maantiet ja rautatiet. 2G:n varaan on rakennettu runsaasti erilaisia hälytysjärjestelmiä, kuten hissien hälytysnappeja, erilaisia mittareita ja jopa lypsykoneita. Lisäksi mahdollisesti EU:ssa pakollinen autojen hätäjärjestelmä eCall voi perustua tähän. 2G on alaspäin yhteensopiva uudempien verkkojen kanssa ja 3G-verkkoja suljettaessa eräät sitä käyttävät vastaavat järjestelmät voivat siirtyä tukeutumaan 2G-verkkoon.

Ahvenanmaan Ålcom on alkanut poistamaan 2G-verkkoa käytöstä. Myös Ruotsi ja Norja ovat päättäneet sulkea 2G-verkon vuoteen 2025 mennessä.

Lähteet
-------

1. ↑  Langattomat sukupolvet 1G, 2G, 3G, 4G, 5G… 15.6.2018
2. ↑  Autoilu | 3g-verkon alasajolla yllättävä seuraus: Vanhemmat autot voivat joutua ongelmiin *Helsingin Sanomat*.  8.7.2023. Viitattu 8.7.2023.
3. ↑  Petteri Pyyny: Suomen 3G-verkot suljetaan, mutta Ahvenanmaa on poikkeus: Sulkee 2G:n, jättää 3G:n *Puhelinvertailu*.  6.6.2023. Viitattu 1.7.2023.
4. ↑  minh: 2G- ja 3G-verkon alasajo *MT-TECH.FI*.  24.1.2022. Viitattu 1.7.2023.
Aakenustunturi

|  |  |
| --- | --- |
| Tyyppi | 
tunturi |
| Sijainti | 
Kittilä, Suomi |
| Vuoristo | 
SkanditView and modify data on Wikidata  |
| Korkeus merenpinnasta | 
565 m |
| Suojelualue | 
Pallas-Yllästunturin kansallispuistoView and modify data on Wikidata  |

Kartta

|  |  |
| --- | --- |
| Koordinaatit | 
67° 41′ 30″ P, 24° 27′ 56″ IView and modify data on Wikidata  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Aakenustunturi** on kvartsiittihuippu Ounasselällä läntisessä Kittilässä lähellä Yllästä. Korkein huippu *Pallilaki* on noin 565 metriä korkea, muita huippuja mm. *Moloslaki* (530 m) ja *Vasalaki*. Alue liitettiin Pallas-Yllästunturin kansallispuistoon joulukuussa 2004. Alueella sijaitsee myös Porokämppä-autiotupa. Aakenustunturin seudulla on maastopyöräilyreitti, joka on erittäin vaikea ja sopii kokeneille maastopyöräilijöille. Tämä reitti kulkee Vareslaelta Pallilaelle ja lopulta Pyhäjärven tuvalle. Totovaaran pysäköintipaikalta pääsee Totovaaran vaellusreitille, mistä voi jatkaa Vareslaen reittiä pitkin Pyhäjärven pysäköintialueelle. Talvisin Aakenustunturin ympäristössä on hiihtolatu.

Junkers JU 52:n hylky, 2015

Junkers JU 52:n hylky
---------------------

*Katso myös: Aakenustunturin lento-onnettomuus*
Toisen maailmansodan aikana 1. helmikuuta 1944 Luftwaffen Pontsalanjoelta Rovaniemelle matkalla ollut Junkers Ju 52 -kuljetuskone eksyi lumipyryn vuoksi ja törmäsi Moloslaen rinteeseen. Neljä koneessa ollutta saksalaista kuolivat. Suomalaiset räjäyttivät koneen myöhemmin. Lentokoneen osia sekä tarina on nähtävissä tunturin rinteellä. Hylyn löytää seuraamalla maastoon merkittyä Moloslaenkierrosta, jonka opasteet alkavat Totovaaran pysäköintialueelta. Luontopolku hylyn molemmin puolin on melko hidaskulkuista louhikkoa, ja nopein tapa saapua paikalle on kulkea reittiä myötäpäivään. Valtaosa putoamisen jälkeen räjäytetyn Junkersin jäänteistä löytyy koordinaateista 67°40′53.2″N, 24°32′33.4″E.

Katso myös
----------

* Luettelo Suomen korkeimmista kohdista
* Luettelo Suomen suurimmista prominensseista

Lähteet
-------

1. ↑  Aakenustunturi (sijainti maastokartalla) *Karttapaikka*. Helsinki:  Maanmittauslaitos. Viitattu 31.10.2019.
2. ↑
3. ↑  Aakenus, Kittilä Pallasylläsoutdoors.com, Luova Media Oy. Viitattu 20.11.2023.
4. ↑  Ylläksen 7-tunturia *Ylläs*. Viitattu 20.11.2023.
5. ↑  Kulttuuriperintökohteiden inventointi 2011: Pallas-Yllästunturin kansallispuistoArkistoitu kopio (pdf) (s. 264–265) Metsähallitus.  Arkistoitu 8.11.2014. Viitattu 8.11.2014.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Aakenustunturi**.
* Aakenustunturi Retkipaikka.fi
**AbiWord** on vapaa ja avoimen lähdekoodin tekstinkäsittelyohjelma, joka on julkaistu GPL-lisenssillä. 

AbiWordin kehityksen aloitti AbiSource-projektin osana SourceGear Corporation, joka julkaisi ohjelman lähdekoodit. Kehittäjäyhteisö muodostui projektin ympärille ja SourceGear lopetti sen parissa työskentelyn.

Versio 1.0 julkaistiin 18. huhtikuuta 2002. Julkaisun jälkeen AbiWord sai kehuja nopeudestaan ja pienestä koostaan,*lähde?* mutta taulukko-ominaisuuden puuttuminen vähensi käyttäjiä.*lähde?* Versio 2.0, joka tuki taulukoita, julkaistiin 15. syyskuuta 2003.

AbiWord käyttää oletuksena omaa tiedostomuotoa, mutta voi myös avata ja tallentaa eri muodoissa plugin-laajennuksien avulla.

AbiWord pystyy avaamaan RTF-, HTML-, OpenOffice-, Microsoft Word- ja LaTeX-tiedostoja.

Lähteet
-------

1. ↑  AbiWord v3.0.5 ChangeLog. Tieto on haettu Wikidatasta.
2. ↑  AbiSource: Translate AbiWord *abisource.com*.  3.2.2015.  Arkistoitu 1.10.2018. Viitattu 3.2.2015. (englanniksi)
3. ↑  AbiSource: GPL license *abisource.com*. Viitattu 3.2.2015. (englanniksi)
4. 1 2  About AbiWord *abisource.com*.  Arkistoitu 6.5.2021. Viitattu 9.9.2021. (englanniksi)
5. ↑  Marco Fioretti: A first look at AbiWord 3 *techrepublic.com*.  29.10.2013.  Arkistoitu 8.9.2021. Viitattu 9.9.2021. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **AbiWord**.

WikibooksWikibooks 
Wikikirjastossa on aihe: **AbiWord**. 
* Virallinen sivusto (Arkistoitu – Internet Archive)
**Quiriguá** on mayojen historiallinen kaupunki Guatemalassa, Izabalin departementissä. Unesco lisäsi kohteen maailmanperintöluetteloon vuonna 1981. Alue on tunnettu erityisesti steeloistaan.

Quiriguá syntyi nykyisen Hondurasin puolella olleen mayakaupunki Copánin vaikutuksesta. Ensimmäiset merkit ihmisasutuksesta ovat noin vuodelta 200. Kukoistuksessaan kaupunki oli kuitenkin mayojen myöhäisklassisessa vaiheessa noin vuosina 600–900. Quiriguá oli rikkaan itsehallinnollisen valtion keskus. Jade- ja obsidiaanikauppa rikastutti kaupunkia, joka kuitenkin tuntemattomasta syystä ajautua rappioon 800-luvulla.

Quiriguássa on raunioita ja asutusten jäänteitä usealta vuosisadalta, mutta merkittävimmät monumentit ovat 700-luvulta, jolloin kaupunkia muokattiin merkittävästi vastaamaan sen asemaa kuninkaallisena asuinpaikkana. Ensimmäinen kaiverrettu monumentti on vuodelta 692. Steeloja pystytettiin kaupunkiin viiden vuoden välein. Niiden koko kasvoi jatkuvasti ja viimeinen yksittäinen steela vuodelta 771 on 10,5 metriä korkea ja painaa 65 tonnia.

Lähteet
-------

* Quirigua, Guatemala Vacation Guide Enjoy Guatemala. Viitattu 7.8.2018. (englanniksi)
* Advisory Body Evaluation  4/1981. UNESCO World Heritage Center. Viitattu 11.5.2007. (englanniksi)
* Talvitie, Jyrki K.: Matkailutietoa Guatemalasta *jkttietoteos.fi*. Viitattu 11.5.2007.

### Viitteet

1. 1 2 3 4 5  Archaeological Park and Ruins of Quirigua UNESCO World Heritage Centre. Viitattu 22.8.2016. (englanniksi)

Aiheesta muualla
----------------

* Kuvia tai muita tiedostoja aiheesta **Quiriguá** Wikimedia Commonsissa

* Quiriguá UNESCOn sivuilla (englanniksi) (ranskaksi)
* Maailmanperintökohteiden matkustustietoja (Arkistoitu – Internet Archive) (englanniksi)
1200-luvulla eaa. rakennettu *Tšogha Zanbil* on suurin ja yksi parhaiten säilynyt zikkurat. Se sijaitsee Iranissa lähellä Susaa.
Säilyneet zikkuratit kartalla
**Zikkurat** tai **zikkurrat** on porraspyramidia muistuttava mesopotamialainen temppelitorni, joka muodostuu useista terassimaisista, ylöspäin pienenevistä kerroksista ja jonka huipulla oli varsinainen temppeli. Zikkurateja rakennettiin muinaiseen Mesopotamiaan vuosien 2200 eaa. ja 500 eaa. välillä. Zikkurateja on säilynyt 25 kappaletta. Niistä osa on sumerilaisia, osa babylonialaisia ja osa assyrialaisia.

Zikkuratit kuuluvat maailman vanhimpiin uskonnollisiin rakennuksiin. Ne toimivat mesopotamialaisten uskontojen temppelikompleksien osana, mutta niiden tarkkaa uskonnollista tarkoitusta ei tunneta.

Zikkuratin sisus on savitiiltä, ja sen ulkopuoli päällystettiin poltetulla tiilellä. Pohjapiirustukseltaan zikkurat oli yleensä neliömäinen tai suorakulmainen, mitoiltaan keskimäärin 50 × 50 tai 50 × 40 metriä. Säilyneet zikkuratit ovat rapistuneet huipulta, eikä yksikään niistä ole enää alkuperäisen korkuinen.

Zikkuratissa on useita porrasmaisia ylöspäin kapenevia tasanteita, joiden seinät kallistuvat sisäänpäin. Sisäkammioita ei ollut. Kattotasanteella on luultavasti ollut jonkinlainen pyhäkkö. Zikkuratin huipulle johtivat usein kolminkertaiset ulkoportaat tai kiertävä ramppi. Lähes puolessa säilyneistä zikkurateista ei kuitenkaan ole portaita tai muitakaan nousuun tarkoitettuja rakenneosia. Zikkuratin ulkoseinille istutettiin usein puita ja pensaita, mihin viittaa myös Babylonin riippuvien puutarhojen nimitys.

Parhaiten säilynyt zikkurat on Urin zikkurat, joka sijaitsee nykyisessä Irakissa. Suurin on Tšogha Zanbil nykyisen Lounais-Iranin alueella, pinta-alaltaan 102 × 102 metriä ja korkeudeltaan 24 metriä, puolet alkuperäisestä. Myyttisen Baabelin tornin uskotaan olleen Marduk-jumalalle pyhitetty zikkurat.

Lähteet
-------

1. ↑  Taidehistoria:zikkurrat *Tieteen termipankki*. Viitattu 7.4.2021.
2. 1 2 3 4  Ziggurat *Encyclopaedia Britannica*. Viitattu 6.12.2020.
3. 1 2  N.S. Gill: What is a Ziggurat? *ThoughtCo*.  13.1.2020. Viitattu 6.12.2020.

Aiheesta muualla
----------------

* Kuvia tai muita tiedostoja aiheesta **Zikkurat** Wikimedia Commonsissa
**Sigismund II** (*Sigismund August*, 1. elokuuta 1520 – 7. heinäkuuta 1572) oli Puolan kuningas ja Liettuan suuriruhtinas 1548–1572. Hän oli Jagellon dynastian viimeinen hallitsija ja kuoli lapsettomana. 
Sigismundin sisar oli Katariina Jagellonica, josta tuli Ruotsin kuningatar.

Sigismund jatkoi isänsä politiikkaa ja tukeutui voimakkaaseen ylimystöön. Sota Venäjää vastaan kävi kalliiksi, joten Sigismund tarvitsi verotuloja. Hänen valtakaudellaan perustettiin vakinainen armeija, uusittiin verotusjärjestelmä ja määriteltiin valtakunnallinen mittajärjestelmä. Hän muutti Puolan ja Liettuan valtioliiton personaaliunionista todelliseksi liittovaltioksi. Molemmilla osilla oli oma hallinto, lait, armeija ja valtionkassa, mutta yhteiset hallitus, parlamentti eli *sejm* ja ulkopolitiikka.

Puolan kuningas Sigismund II kuningattarensa, Barbara Radziwiłłin kuolinvuoteella. Józef Simmlerin maalaus vuodelta 1860.
Sigismundin romanttinen, mutta traaginen rakkaustarina Barbara Radziwiłłin (*Barbora Radvilaitė*) kanssa on kiehtonut taiteilijoita, kirjailijoita ja elokuvantekijöitä sekä Puolassa että Liettuassa. Tarina sijoittuu aikaan, jolloin Sigismund oli Liettuan ruhtinas ja Puolan kruununprinssi, ja vietti loistokasta elämää Vilnassa. Hän oli naimisissa keisari Ferdinand I:n ja Böömin ja Unkarin prinsessa Anna Jagellon (1503–1547) vanhimman tyttären, Itävallan prinsessa Elisabetin (1526–1545) kanssa, joka kuoli jo kolmantena avioliittovuonna.

Sigismund rakastui kauniiseen Barbara Radziwiliin, jota hänen äitinsä tai puolalaiset eivät hyväksyneet. Sigismund ja Barbara menivät naimisiin. Sigismundista tuli isänsä kuoltua kuningas ja hän vaati Barbaran kruunattavaksi kuningattareksi. Barbara kuitenkin kuoli pian kruunajaisten jälkeen.

Kolmas puoliso oli ensimmäisen puolison nuorempi sisar, Mantovan herttua Francesco III:n leski, Itävallan prinsessa Katariina (1533–1572), joka oli keisari Ferdinand I:n ja Böömin ja Unkarin prinsessa Anna Jagellon (1503–1547) viides tytär.

Lähteet
-------

1. 1 2  Poland's Golden Age (Arkistoitu – Internet Archive) Polonia Today
2. ↑  Barbara Radziwill Vilnius Life

Aiheesta muualla
----------------

* Kuvia tai muita tiedostoja aiheesta **Sigismund II** Wikimedia Commonsissa

|  |  |  |  |
| --- | --- | --- | --- |
|  | Edeltäjä:**Sigismund I** | **Puolan kuningas**1548–1572 | Seuraaja:**Henrik III** |

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Israel
* Belgia
* Yhdysvallat
* Ruotsi
* Tšekki
* Alankomaat
* Puola
* Vatikaani

 |
|  |
| Taiteenala | 
* RKD Artists

 |
|  |
| Henkilöt | 
* Deutsche Biographie

 |
|  |
| Muut | 
* RISM
* IdRef

 |

 |
**Propiofenoni** (C9H10O) on aromaattisiin ketoneihin kuuluva orgaaninen yhdiste. Yhdistettä voidaan käyttää muiden aineiden valmistuksessa ja hajusteissa.

Ominaisuudet
------------

Huoneenlämpötilassa propiofenoni on väritöntä tai vaaleankeltaista nestettä. Yhdisteellä on sille tyypillinen miellyttävä kukkaismainen tuoksu. Propiofenoni liukenee erittäin huonosti veteen, mutta huomattavasti paremmin useisiin orgaanisiin liuottimiin kuten etanoliin, dietyylieetteriin, bentseeniin ja tolueeniin. Yhdiste reagoi aromaattisille yhdisteille ja ketoneille tyypillisin tavoin.

Valmistus ja käyttö
-------------------

Propiofenonia voidaan valmistaa bentseeniin ja propionyylikloridin tai propaanihapon välisellä Friedel–Crafts-asylointireaktiolla ja katalyyttinä käytetään alumiinikloridia. Toinen tapa on bentsoehapon ja propaanihapon välinen reaktio 440–520 °C:n lämpötilassa. Tässä reaktiossa katalyyttinä käytetään kalsiumasetaatin ja alumiinioksidin seosta.

Propiofenonia voidaan käyttää hajusteissa sekä hajukomponenttina että muiden tuoksujen vaikutusta voimistavana aineena. Muita käyttökohteita ovat käyttö polymerointiprosesseissa herkistimenä sekä lääkkeiden kuten efedriinin, fenyylipropanoliamiinin ja fenmetratsiinin valmistuksessa.

Lähteet
-------

1. ↑  Propiophenone – Substance summary *PubChem*. NCBI. Viitattu 20.5.2016.
2. 1 2 3 4 5 6  Alén, Raimo: *Kokoelma orgaanisia yhdisteitä: Ominaisuudet ja käyttökohteet*, s. 296. Helsinki: Consalen Consulting, 2009. ISBN 978-952-92-5627-3.
3. ↑  Physical properties: Phenyl ethyl ketone NLM Viitattu 20.5.2016
4. 1 2 3  Yng-Long Hwang & Thomas C. Bedard: *Ketones, Kirk-Othmer Encyclopedia of Chemical Technology*, John Wiley & Sons, New York, 2001. Viitattu 20.5.2016
5. 1 2 3  Hardo Siegel & Manfred Eggersdorfer: *Ketones, Ullmann's Encyclopedia of Industrial Chemistry*, John Wiley & Sons, New York, 2000. Viitattu 20.5.2016
6. 1 2 3  Susan Budavari (päätoim.): *Merck Index*, s. 1345–1346. 12th Edition. Merck & Co. 1996. ISBN 0911910-12-3. (englanniksi)
7. 1 2 3  Thomas Scott, Mary Eagleson: *Concise encyclopedia chemistry*, s. 898. Walter de Gruyter, 1994. ISBN 978-3110114515. (englanniksi)
**Fenyyliglyoksaali** (C8H6O2) on aromaattinen aldehydeihin ja ketoneihin kuuluva orgaaninen yhdiste. Yhdistettä voidaan käyttää biokemiallisissa tutkimuksissa.

Ominaisuudet, valmistus ja käyttö
---------------------------------

Vedettömänä fenyyliglyoksaali on keltaista nestettä. Fenyyliglyoksaali muodostaa hydraatin, joka on huoneenlämpötilassa valkoista kiteistä ainetta. Yhdisdte liukenee muun muassa veteen, mutta hajoaa kuumassa vedessä, sekä etanoliin, dietyylieetteriin, asetoniin ja bentseeniin.

Fenyyliglyoksaalia voidaan valmistaa asetofenonista hapettamalla seleenidioksidin avulla. Toinen tapa on valmistaa fenyyliglyoksaalin metyylihemitioasetaalia dimetyylisulfoksidin ylidin ja etyylibentsoaatin välisellä reaktiolla ja hapettaa se kupariasetaatilla fenyyliglyoksaaliksi.

Fenyyliglyoksaali reagoi selektiivisesti proteiinien sisältämien arginiiniaminohappojen guanidiinisivuketjun kanssa kondensoituen heterosykliseksi rakenteeksi. Tätä käytetään hyväksi tutkittaessa arginiinin roolia proteiinien toiminnassa. Monet entsyymin inaktivoituvat fenyyliglyoksaalin reagoidessa katalyyttisesti tärkeiden arginiiniaminohappojen kanssa.

Lähteet
-------

1. ↑  Phenylglyoxal – Compound Summary *PubChem*. NCBI. Viitattu 3.11.2016.
2. 1 2 3 4  Alén, Raimo: *Kokoelma orgaanisia yhdisteitä: Ominaisuudet ja käyttökohteet*, s. 303. Helsinki: Consalen Consulting, 2009. ISBN 978-952-92-5627-3.
3. 1 2  Gerard J. Mikol & Glen A. Russell: Phenylglyoxal.  *Organic Syntheses*, 1968, 48. vsk, s. 109. Artikkelin verkkoversio. Viitattu 3.11.2016.  (englanniksi)
4. ↑  Roger L. Lundblad: *Chemical Modification of Biological Polymers*, s. 75–77. CRC Press, 2016. ISBN 9781439849002. Kirja Googlen teoshaussa (viitattu 3.11.2016). (englanniksi)
**Kiviniemi** (joskus myös: *Skräddars*) on yksi Lohjankylän kantatiloista. Tila on Lohjan kaupungin keskustan vanhoista kantatiloista ainoa, joka on säilyttänyt talonpoikaisen maatalouskeskuksen luonteen. Kiviniemi on aiemmin tunnettu nimellä Skräddars.

Tilan päärakennus on 1800-luvun puolivälistä.

Historia ja arkkitehtuuri
-------------------------

Kiviniemen kantatila koostuu entisistä Kiviniemen, Rajakorven, Rauhan ja Raatteen tiloista. Vanha kantatila on yksi ainoista, joka on säilynyt jäljellä Lohjan kaupungin keskustassa säilyttäen myös maatalouskeskuksensa. Kiviniemi eli entinen Skräddars siirsi tilakeskuksensa ryhmäkylän ulkopuolelle jo ennen isojakoa, joka tapahtui Lohjalla 1765.

### Päärakennus

Kiviniemen tilan päärakennus on järjestyksessä tilan kolmas. Se on rakennettu 1800-luvun puolivälin jälkeen ja uusittu vuonna 1911, jolloin se sai klassistisia piirteitä. Päärakennus käsittää kahdeksan huonetta, hallin ja kaksi keittiötä. Rakennuksen pohjoispuolella on sijainnut portaat yläkertaan palvelusväen huoneeseen. Vuoden 1965 remontissa Kiviniemen tilan päärakennuksen uunit purettiin ja niiden tilalle asennettiin keskuslämmitys. Saman remontin yhteydessä myös tuvasta erotettiin wc ja keittiö. Myös länsipäädyn kuistia on muutettu 1960-luvulla. Rakennuksen ikkunat entisöitiin vanhojen kaltaisiksi vuonna 1985. Päärakennus sijaitsee puiston ympäröimänä pienellä mäellä lehmuskujan päässä. Tilalla sijaitsi myös vanha, 1700-luvun loppupuolella rakennettu kaksikerroksinen päärakennus, mutta se purettiin 1900-luvun alussa.

### Talousrakennukset

Talouskeskus sijaitsee rakennuksen lounaispuolella ja tilan talousrakennukset ovat sijoitettu tiiviisti toisiinsa nähden muodostaen suljetun pihan. Tilan tiilirakenteinen navetta ja talli ovat valmistuneet vuonna 1904, kun taas sikala on vuodelta 1908. Yksi tilan vanhimpia rakennuksia on päärakennuksen länsipuolella sijaitseva riihi vuodelta 1862.

Lähteet
-------

1. 1 2  Sukutilat Webissä - Kiviniemi *sukutilat.sarka.fi*. Viitattu 30.12.2021.
2. 1 2 3 4 5  Torsti Salonen: Lohjan Hiidensalmen alueen kulttuurihistorian kiinnekohtia Lohjan kaupunki. Viitattu 29.12.2021.
3. 1 2 3 4  Katariina Ockenström: Lohjan rakennetun ympäristön inventointiluettelo  2007. Lohjan kaupunkisuunnittelukeskus ja Lohjan Museo. Viitattu 29.12.2021.
**Sundmanin liiketalo** on vuonna 1926 rakennettu kivinen liiketalo Lohjalla, Uudellamaalla. Rakennus, joka sijaitsee osoitteessa Laurinkatu 46 oli aikanaan Lohjan kolmas kivitalo. Rakennus edustaa tyylisuunnaltaan myöhäistä jugendia.

Historia
--------

Kauppias Gustaf Walfrid Sundman syntyi Siuntiossa Ollaksen tilalla vuonna 1867. Hän opiskeli leipuriksi Helsingissä Ekbergillä. Vuonna 1891 Sundman matkusti Pietariin opiskelemaan leipomo- ja konditittorialaa. Palattuaan Pietarista muutti Sundman Lohjalle vuonna 1906, josta hän oli ostanut entisen Åströmin leipomon Laurinkatu 44:ssä. Leipomo sijaitsi kaksikerroksisessa puutalossa, joka purettiin uuden liiketalon tieltä 1972.

Vuonna 1926 Sundman rakennutti Lohjalle Laurinkatu 46:n uuden kivisen liike- ja asuintalon. Vuonna 1912 Sundman oli siirtänyt alun perin Helsingissä sijainneen elintarvikeliikkeensä Lohjalle. Liike muutti uuteen Sundmanin liiketaloon heti sen valmistuttua. 1930-luvulla Sundmanilla oli Lohjalla yhteensä viisi myymälää. Sundmanin liike toimi tässä Laurinkadun jugendrakennuksessa aina 1970-luvun alkuun saakka, jolloin Lohjan I apteekki siirtyi liiketilaan.

Lähteet
-------

1. 1 2  Katariina Ockenström: Lohjan rakennetun ympäristön inventointiluettelo  2007. Lohjan kaupunkisuunnittelukeskus ja Lohjan Museo. Viitattu 30.12.2021.
2. 1 2  Koskinen, Esa: *Lohjalaisten historia III*, s. 170-171. Lohjan kaupunki, 2022. ISBN 978-951-918-872-0.
**RDS-TMC (Radio Data System – Traffic Message Channel)** tarkoittaa analogisten radiolähetysten mukana lähetettäviä digitaalisia liikennetiedotteita. RDS-TMC:ssä välitetään tietoa kaikista tieliikenteen häiriöistä niille kuljettajille, jotka ovat hankkineet erillisen RDS-TMC-viestien vastaanottamiseen sopivan ajoneuvolaitteen. Vastaanottimen avulla välitetään hyödyllistä ja ajantasaista tietoa tietöistä, onnettomuuksista, ruuhkista ja kelistä.

Suomessa TMC-tietoa välittää Destia (ent. Tieliikelaitos). Koodatut viestit muutetaan TMC-vastaanottimissa ja esitetään vastaanottimen mahdollistamalla kielellä joko tekstinä näytöllä tai merkein karttapohjalla. Jotta viesti voidaan Suomessa näyttää karttapohjalla, on TMC-vastaanottimen muistissa oltava Tiehallinnon tarjoama tietokanta. Tietokannan jakelua säädellään lisenssillä.

TMC-viesti avattuna Navigon 8110-navigaattorissa. (Kuvakaappaus) Navigaattorit osaavat automaattisesti ehdottaa ruuhkatiedon saatuaan vaihtoehtoista reittiä.
Nykyään yleisin vastaanotin TMC-viesteille on GPS-navigointilaite eli navigaattori. 

RDS-TMC-liikenneviesti koostuu neljästä perustiedosta: häiriön syystä ja seurauksesta, sijainnista, vaikutusalueen laajuudesta sekä arvioidusta häiriön kestoajasta. TMC-sanomat välitetään pienellä datansiirtonopeudella (1187,5 b/s). Tarvittavat tiedot voidaan lähettää muutamalla tavulla, joiden perusteella vastaanotin esittää tapahtumaa vastaavan tiedotteen omalta muistikortilla olevasta tietokannastaan. RDS-TMC sanoma sisältää paikannustiedot alueesta, teistä ja paikoista. 

Esimerkki TMC-viestistä: *"Tie 51, Länsiväylä, Otaniemi, Kehä I. Rikkoutunut linja-auto. Koskee suuntaa: Keilaniementie (Tie 101, Kehä I)"*

TMC-lähetykset Suomessa
-----------------------

Vuosina 1998-2006 Tiehallinto ylläpiti ilmaista testipalvelua Yleisradion ja Digitan kanssa. Tiehallinnolta palvelu siirtyi Destialle, joka huhtikuussa 2007 alkoi lähettää palvelua salattuna Yleisradion Yle Radio Suomen taajuudella. Samanaikaisesti kaikki käytössä olleet TMC-vastaanottimet lakkasivat toimimasta. Tilanne muuttui huhtikuussa 2008, kun Destia solmi ensimmäiset palvelusopimukset navigaattorivalmistajien kanssa. Navigaattorivalmistajista Navigon, Garmin, TomTom ja Mio ovat allekirjoittaneet sopimuksen Destian kanssa ajantasaisen RDS-TMC liikennetiedon hyödyntämisestä.
Nykyään Suomessa RDS-TMC liikennetietoja tuottaa ranskalaisomistuksessa oleva Mediamobile Nordic.

Lähteet
-------

1. ↑  Digitoday 11.4.2008
2. ↑  Destian yhteensopivuussivu 1.3.2009  (Arkistoitu – Internet Archive)

Aiheesta muualla
----------------

* Liikennevirasto - TMC liikennetiedotuspalvelu[vanhentunut linkki]
* Mediamobile Nordic (Arkistoitu – Internet Archive)
**Nurmeksen Joulumusiikki** on vuodesta 1993 järjestetty joulumusiikkitapahtuma Nurmeksessa. Se on muodostunut marraskuussa alkavaksi juhlakaudeksi, johon kuuluu konsertteja ja tapahtumia. Tapahtuman pyrkimyksenä on tarjota mahdollisuus uusien joululaulujen syntymiseen ja esilletuloon. Lisäksi Nurmeksen Joulumusiikki vaalii Suomen joululauluperinnettä esittämällä ja tallentamalla joululauluja eri aikakausilta.

Vuonna 1997 Nurmes julistautui viralliseksi joululaulukaupungiksi ja vuonna 2009 koko Euroopan joululaulukaupungiksi. Tapahtuman ensimmäinen taiteellinen johtaja oli Jouni Pirinen (1993–2010) ja toinen oopperalaulaja Jussi Merikanto (2011–).

Hyvän Joulun toivotus Suomen lapsille
-------------------------------------

Alakoululaiset ovat kokoontuneet laulamaan Hyvän joulun toivotuksen Suomen lapsille vuodesta 2004 alkaen. Vuoden 2017 tilaisuuteen tilattiin joululauluista Näppäri-sovitukset.

Kilpailut
---------

Nurmeksen Joulumusiikki on järjestänyt kolme kansallista joululaulujen sävellyskilpailua. Vuoden 1994 valtakunnalliseen kilpailuun saapui 201 uutta joululaulua. Vuonna 1999 järjestetty sävellyskilpailu Joululaulu 2000 -kilpailu keräsi 550 lauluehdotusta. Vuonna 2004 julistettiin P. J. Hannikaisen nimeä kantaneen sävellyskilpailun tulokset.

Joululauluarkisto
-----------------

Nurmeksen Joulumusiikki vastaanotti vuonna 1998 Tuomas Piirosen 3550 joululaulua käsittävän joululaulukokoelman. Piirosen kokoelma liitettynä Nurmeksen kolmen valtakunnallisen sävellyskilpailun lauluihin muodostaa yli 4700 laulua käsittävän Nurmeksen Joululauluarkiston. Arkisto on vapaasti käytettävissä kaupunginkirjastossa. Tietokannasta uusijoululaulu.fi löytyy myös uusia joululauluja sähköisessä muodossa.

Aiheesta muualla
----------------

* www.nurmeksenjoulumusiikki.fi
* Vuoden 2017 Hyvän Joulun toivotus:
**Sea Monsters: A Prehistoric Adventure** on National Geographichin ja Zoo Digital publishin tekemä peli Nintendo DS, PlayStation 2 ja Wii -konsoleille (on myös elokuva), joka sijoittuu miljoonia vuosia sitten olleeseen elämään. Pelissä edetään Hub-nimisellä alueella.

Idea
----

Tarkoituksena on suorittaa erilaisia tehtäviä erilaisissa paikoissa ja etsiä fossiilin palasia. Kun olet saanut palasia tarpeeksi, saat uuden hirviön. Jotkut palaset ovat seinämän sisällä, jotkut ovat kuivalla maalla, jotkut ovat maan alla, jotkut saa vain haasteista ja toiset taas leijuvat ilmassa tai ovat syvällä vedessä, myös jotkut ovat pelkästään vedessä.

Hirviöt
-------

Pelissä on myös erilaisia hirviöitä omine erikoistaitoineen.

### Pelattavat hirviöt

* Thalassomedon (alkuhirviö, ei omista erikoistaitoja)
* Henodus (osaa kävellä maalla ja kaivautua maan alle)
* Tylosaurus (osaa murtautua seinän läpi)
* Temnodontosaurus (pystyy sukeltamaan syvälle)
* Nothosaurus (pystyy myös kaivautumaan maan alle ja kävelemään maalla)
* Dolychorhynochops (pystyy hyppimään valtavia loikkia)

### Ei-pelattavat hirviöt

* Pterosaurus
* Cretoxythina Shark
* Kronosaurus
* kotilo
* Hesperornis
* Ichtyosaurus
* Xiphactius
* Encodus
* Jättiläisrapu
* Tusoteuthis
* Archelon
* Gilicus
* Meduusa

Taistelu
--------

Pelissä voit myös syödä kaloja, johon Thalassomedon on erittäin kätevä. Kuitenkin on myös mahdollista taistella muita hirviöitä vastaan, taisteluissa Tylosaurus on paras. Kun olet voittanut vihollisesi, saat siinä automaattisesti lisää elämä pisteitä (hirviösi syö hieman lihaa) jonka jälkeen voit jatkaa etenemistäsi. Jos kuitenkin kuolet, tulee ruutuun kuolleen Dolychorhynochopsin kuva ja siinä on myös kaksi vaihtoehtoa, Retry ja Quit.
**Kotisairaanhoito** on potilaan kodeissa tapahtuvaa sairaanhoitoa. Sen tarkoituksena on helpottaa kotiutumista sairaalasta, tukea kotona selvytymistä sekä tukea omaisten tekemää hoitoa. Kotisairaanhoidossa toteutetaan lääkärin määräämiä toimenpiteitä, kuten näytteiden ottoa, mittauksia, lääkehoidon valvontaa, potilaan voinnin seurantaa sekä kivun hoitoa.  Kotisairaanhoidossa työskentelee sekä sairaanhoitajia että lähihoitajia.

Kotisairaalahoito on määräaikaisen sairaalatasoisen hoidon viemiestä potilaan kotiin. Siinä annetaan potilaalle kotona erikoissairaanhoitoa sekä annetaan esimerkiksi saattohoitoa. 

Kotisairaanhoitoa ja -sairaalahoitoa ohjaa Suomessa terveydenhuoltolaki (1326/2010). Hoidosta perittäviin maksuihin vaikuttaa se, että onko annettava hoito tilapäistä ja lyhytaikaista vai jatkuvaa ja säännöllistä.

Lähteet
-------

1. 1 2  Kotisairaanhoito ja kotisairaalahoito *Sosiaali- ja terveysministeriö*. Viitattu 1.2.2022.
2. ↑  Sosiaali- ja terveysalan lupa- ja valvontavirasto Valvira: Kotiin annettavat palvelut *Kotiin annettavat palvelut*.  28.10.2015.  Arkistoitu 8.7.2022. Viitattu 1.2.2022.
3. ↑  Oikeusministeriö: Terveydenhuoltolaki *Finlex*.  01.05.2011. Oikeusministeriö. Viitattu 1.2.2022.
4. ↑  Kotipalvelu- ja kotisairaanhoitomaksut *Sosiaali- ja terveysministeriö*. Viitattu 1.2.2022.

Katso myös
----------

* Kotihoito
* Kotisairaala
Kaohsiungissa tapahtui aamuyöllä 14. lokakuuta 2021 tuhoisa rakennuspalo, joka oli yksi Taiwanin historian eniten kuolonuhreja vaatineista tulipaloista. Palo käynnisti kiivaan keskustelun maan rakennusturvallisuuden tilasta.

Palo tapahtui vuonna 1981 valmistuneessa Cheng Chung Cheng -rakennuksessa, jossa on sekä liiketiloja että asuntoja. 13-kerroksinen rakennus sijaitsee Yanchengin kaupunginosassa, Kaohsiungin keskustassa. Rakennuksessa toimiviin yrityksiin kuului muun muassa ravintoloita, elokuvateatteri ja baari. Talon asukkaat olivat enimmäkseen vanhempia ihmisiä, jotka kärsivät muun muassa dementiasta ja muista kroonisista vaivoista.

Rakennuksen yritystilat olivat olleet ennen paloa pitkään tyhjillään ja hylättyinä. Palokunnan mukaan ensimmäiset viisi kerrosta olivat melko täynnä romua, mikä edesauttoi palon leviämistä.

Palon syttymissyy on epäselvä, mutta ensimmäisen kerroksen asukkaat kertoivat kuulleensa pamauksen ennen havaintoja savusta ja liekeistä.

Sammutustöihin osallistui 145 palomiestä ja 72 paloautoa. Palo saatiin sammutettua kello seitsemän maissa.

Samana päivänä Kaohsiungin pormestari Chen Chi-mai esitti anteeksipyyntönsä. Kaupunginvaltuusto ilmoitti aloittavansa selvityksen kaupungin rakennuskannan kunnosta ja palokunnan välineiden sopivuudesta. Keskustelua on käyty etenkin myös vanhempien rakennuksien paloturvallisuudesta.

Rakennuksessa oli syttynyt tulipalo aiemminkin, vuonna 1999, jolloin rakennuksesta pelastettiin 28 henkilöä; kukaan ei kuollut.

Lähteet
-------

1. ↑  Kaohsiung blaze rages for hours, killing 46 people *Taipei Times*.  15.10.2021. Viitattu 9.1.2022. (englanniksi)
2. 1 2  Anguish and anger after Taiwan building blaze kills 46 *France 24*.  15.10.2021. Viitattu 9.1.2022. (englanniksi)
3. ↑  Taiwan: Deadly fire rips through apartment building  14.10.2021. Deutsche Welle. Viitattu 10.1.2021. (englanniksi)
4. ↑  A fire at a building in southern Taiwan has left 46 dead and dozens hurt  14.10.2021. NPR. Viitattu 10.1.2022. (englanniksi)
5. ↑  Kaohsiung mayor apologizes for deadly fire  14.10.2021. Focus Taiwan. Viitattu 10.1.2022. (englanniksi)
6. ↑  葛祐豪: 風光到沒落... 城中城大樓昔被稱「高雄第一鬼樓」 1999年也曾失火 *自由時報*.  14. lokakuuta 2021.  "1999年也曾發生火警，警消救出28人。" Viitattu 12. tammikuuta 2022. (kiinaksi)
7. ↑  林湘芸: 「城中城」大樓40年歷史 風光一時淪為「高雄第一鬼樓」 *台視新聞網*.  14. lokakuuta 2021.  "1999年城中城大樓也曾發生火警，隔成200多間的小套房失火，住戶緊急逃生，警消共救出28人，沒有傷亡，不料又發生重大火災意外。" Viitattu 12. tammikuuta 2022. (kiinaksi)
Harjunpään kylää tulipalon jälkeen.
**Harjunpään palo** oli 18. toukokuuta 1920 tapahtunut tulipalo, joka tuhosi Ulvilassa sijaitsevan 800 asukkaan Harjunpään kylän lähes kokonaan. Tulipalossa tuhoutui yli 100 rakennusta, ja lisäksi se vaati kaksi kuolonuhria.

Harjunpään kylä sijaitsee noin seitsemän kilometriä Ulvilan keskustan pohjoispuolella Paluksen ja Porin Ruosniemen kaupunginosan välisen maantien varrella. Vuonna 1920 sen rakennukset olivat levittäytyneet maantien molemmin puolin noin kilometrin matkalle. Tulipalo syttyi kylän itälaidalla sijainneessa torpassa kolmen jälkeen iltapäivällä, kun erään mäkitupalaisen nelivuotiaan pojan tulitikkuleikit sytyttivät tuleen lautarakenteisessa rehuvajassa olleet heinät. Liekit levisivät nopeasti torpan ulkorakennuksiin ja edelleen tiiviisti rakennetun kylän muihin taloihin. Voimakas kylän suuntaan puhaltanut itätuuli levitti liekkejä talojen kuivia pärekattoja pitkin niin nopeasti, että noin 15 minuuttia myöhemmin jo kymmeniä rakennuksia oli tulessa. Puolen tunnin kuluttua lähes koko kilometrin pituudelle levittäytynyt Harjunpään kylä oli liekeissä.

Tulen leviämistä auttoi, ettei paikalla ollut sammuttajia, koska suurin osa kylän työkykyisistä asukkaista oli peltotöissä. Sammutusvälineitä oli myös vähän ja ne olivat huonossa kunnossa. Vettä olisi ollut saatavissa muutaman sadan metrin päässä virtaavasta Harjunpäänjoesta, mutta astiat olivat jääneet liekkeihin. Sekasortoon joutuneet asukkaat eivät myöskään kyenneet organisoituun sammutustyöhön.

Lähes kaikki kylän 800 asukasta menettivät kotinsa. Palossa tuhoutui kymmenen suurta maalaistaloa sekä kymmeniä torppia, niin että palaneiden rakennusten yhteismäärä oli yli 100. Liekeiltä säästyi viisi maataloa sekä toistakymmentä torppaa. Myös Harjunpään kansakoulu paloi, mutta työväentalo sen sijaan säilyi ehjänä. Tulipalo vaati myös kahden iäkkään naisen hengen. Lisäksi liekkien uhriksi jäi suuri määrä kotieläimiä.

Lähteet
-------

1. 1 2 3 4  Hammarberg, Ville: "Hillda-täti löytyi muodottomaksi palaneena" – Harjunpään kauhea palo tuhosi koko kylän 1920  24.6.2017. Satakunnan Kansa.  Arkistoitu 19.9.2018. Viitattu 18.9.2018.
**Villa Furutorp** on Raaseporin Bromarvissa sijaitseva huvila, joka on rakennettu vuosisadan vaihteessa 1899–1900. Nykyisin rakennuksessa toimii muun muassa kirjasto ja sen omistaa Bromarf biblioteks vänner r.f. -järjestö.

Historia
--------

Villa Furutorpin rakennutti vuosina 1899–1900 senaattori Anders Mauritz Hornborg omaksi kesäasunnokseen. Tämän jälkeen rakennus toimi pensionaattina ja täysihoitolana. Suomen Matkailuliitto jakoi vuonna 1936 esitettä "*Pensionat, vilohem och kurorter*", jossa mainitaan, että Furutorpissa oli 14 huonetta ja 29 sänkyä, sekä muun muassa oma rantasauna. Sauna on myöhemmin romahtanut, mutta uimahuone on yhä jäljellä.

Furutorp toimi myös väliaikaisena kirkkona, kun Bromarvin vanhaa kirkkoa remontoitiin 1950-luvulla.

Entinen Bromarvin kunta osti Furutorpin vuonna 1955 ja kunnan kanslia muutti rakennukseen. Rakennuksessa on noin 400 neliötä kahdessa kerroksessa ja kellarissa. Nykyisin rakennuksessa toimii kirjasto, jota ylläpitää järjestö Bromarf biblioteks vänner. Järjestö osti Furutorpin Raaseporin kaupungilta vuonna 2014.

Lähteet
-------

1. 1 2  Furutorp i Bromarv säljs? *svenska.yle.fi*. Viitattu 1.4.2022. (ruotsiksi)
2. 1 2 3 4  Nytt blad vändes i Bromarv *Vastranyland.fi | Västnylands nyhetssajt sju dagar i veckan*. Viitattu 1.4.2022.
**Timothy Kitum** (s. 20. marraskuuta 1994 Marakwet, Rift Valley) on kenialainen keskimatkojen juoksija.

Lillen alle 18-vuotiaiden MM-kilpailuissa 2011 Kitum saavutti pronssia 800 metrin juoksussa ajalla 1.44,98. Saman vuoden nuorten Kansainyhteisön kisoissa hän voitti alle 18-vuotiaiden 800 metriä ajalla 1.49,32.

Istanbulin sisäratojen MM-kilpailuissa 2012 Kitum karsiutui 800 metrin välierissä. Hän sai samana vuonna hopeaa Barcelonan alle 20-vuotiaiden MM-kilpailujen 800 metrillä ajalla 1.44,56. Lontoon olympialaisissa Kitum saavutti pronssia nuorten Kenian ennätysajalla 1.42,53.

Kitum sijoittui 800 metrillä neljänneksi Afrikan kisoissa 2015. Hän kuului Kenian joukkueeseen, joka sai IAAF World Relays -kilpailuissa hopeaa 4 × 800 metrin viestissä 2017.

Henkilökohtaiset ennätykset
---------------------------

### Ulkoradat

| *Matka* | *Aika* | *Paikka* | *Päivä* |
| --- | --- | --- | --- |
| 800 m | 1.42,53 | Lontoo | 9. elokuuta 2012 |
| 1 000 m | 2.17,62 | Ostrava | 26. toukokuuta 2015 |

### Sisäradat

| *Matka* | *Aika* | *Paikka* | *Päivä* |
| --- | --- | --- | --- |
| 800 m | 1.45,96 | Liévin | 14. helmikuuta 2012 |

Lähde

Lähteet
-------

1. ↑  Timothy Kitum *sports-reference.com*.  Arkistoitu 3.12.2016. Viitattu 29.12.2012. (englanniksi)
2. 1 2 3  Timothy Kitum Kansainvälinen yleisurheiluliitto.  (englanniksi)
3. 1 2 3  Timothy Kitum Tilastopaja. Viitattu 29.4.2017. (englanniksi)[vanhentunut linkki]


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
Jussi Jaatinen
**Jussi Jaatinen** (s. 1967) on suomalainen muusikko ja tutkija (filosofian tohtori).

Hän on toiminut 1989-1992 Tapiola Sinfoniettassa oboen varaäänenjohtajana ja vuodesta 1992 Helsingin kaupunginorkesterissa oboen soittajana sekä oboen vuorottelevana äänenjohtajana.  Vuodesta 1989 hän on ollut Avanti! -kamariorkesterin oboen äänenjohtaja. 

Hän kirjoitti ylioppilaaksi Sibelius-lukiosta 1986. Musiikin maisteriksi hän valmistui Sibelius-Akatemiasta vuonna 2008. Pääasiallisina oboeopettajina ovat olleet Aale Lindgrén ja Jorma Valjakka. Liiketalouden perustutkinnon hän suoritti vuonna 2010. Marraskuussa 2023 hän väitteli filosofian tohtoriksi Helsingin Yliopiston humanistisessa tiedekunnassa. Väitöskirja on nimeltään *"Stretched tuning: Psychoacoustic, musical, and neurophysiological analyses of the octave enlargement phenomenon."*

Jaatinen on esiintynyt orkesteri- ja kamarimuusikkona yli kolmessakymmenessä maassa. 

1980-luvulla hän teki Ylelle radio-ohjelmaa "Jussi Klassinen ystävineen" usean vuoden ajan yhdessä nuotinkirjoittaja-fagotisti Kari Vehmasen ja fagotisti Erkki Suomalaisen kanssa. Ohjelma oli ensimmäisiä nuorten tekemiä nuorille tarkoitettuja klassisen musiikin puheohjelmia ja studiovieraina oli mm. Kari Suomalainen ja Jorma Panula.

Jaatinen on myös toiminut freelance musiikkituottajana, äänittäjänä ja editoijana vuodesta 1991.

Lähteet
-------

1. ↑  HKO, muusikot
2. ↑  Avanti!, muusikot
3. ↑  Helda-linkki väitöskirjaan
Kosovon passi, jota maan kansalaiset voivat hakea
**Kosovon kansalaisuus** on laillinen suhde Kosovon tasavallan ja yksittäisen ihmisen välillä. Maassa noudatetaan ius sanguinis -periaatetta. Kosovon perustuslaki määrittelee, että myös ulkomailla asuvat kansalaiset nauttivat maan suojeluksesta.

Kansalaisuuden saaminen syntymällä
----------------------------------

Mikäli vähintään toinen henkilön vanhemmista on Kosovon kansalainen, myös lapsi on Kosovon kansalainen.

Myös kosovolaisten adoptoimat alaikäiset lapset saavat maan kansalaisuuden ja lasketaan syntyperäisiksi kansalaisiksi.

Kansalaisuuden saaminen hakemuksella
------------------------------------

Kosovon kansalaisuutta voivat hakea sellaiset yli 18-vuotiaat henkilöt, jotka täyttävät seuraavat ehdot:

* Hakija on asunut Kosovossa laillisesti vähintään viisi vuotta
* Hakija ilmoittaa, ja toiminnallaan osoittaa, hyväksyvänsä Kosovon perustuslain ja osoittanut integroituneensa paikalliseen yhteiskuntaan
* Hakija pystyy todistettavasti elättämään itsensä turvautumatta sosiaalietuuksiin
* Hakija on hoitanut kaikki taloudelliset velvoitteensa Kosovossa
* Hakija hallitsee vähintään alkeet jommasta kummasta maan virallisesta kielestä (serbia tai albania)

Kosovon kansalaisen kanssa naimissa oleva henkilö voi saada kansalaisuuden hakemuksella kolmen vuoden avioliiton jälkeen tai vuoden jälkeen, mikäli on oleskellut laillisesti Kosovossa. Kaikki muut yllä mainitut ehdot koskevat myös puolisoita.

Kaksoiskansalaisuus
-------------------

Kosovo tunnustaa kaksoiskansalaisuuden.

Lähteet
-------

1. ↑  Constitution of the Republic of Kosovo (pdf)  2008. mapl.rks-gov.net. Viitattu 17.8.2022. (englanniksi)
2. ↑  Kosovo Citizenship - Government indexmundi.com. Viitattu 17.8.2022. (englanniksi)
3. 1 2 3  Law Nr. 03/L-034: On Citizenship of Kosova (pdf)  2008. ecoi.net. Viitattu 17.8.2022. (englanniksi)
4. ↑  Kosovo  2022. Dual Citizenship. Viitattu 17.8.2022. (englanniksi)
| "Adore You"Miley Cyrus |
| --- |
| Singlen "Adore You" kansikuva |
| Singlen tiedot |
|  Albumilta | *Bangerz* |
|  Julkaistu | 17. joulukuuta 2013 |
|  Tyylilaji | pop |
|  Kesto | 04.38 |
|  Levy-yhtiö | RCA Records |
| Miley Cyrusin muut singlet |
| "Wrecking Ball"2013 | "Adore You"2013 | "Lucy in the Sky with Diamonds"2014 |

"**Adore You**" on yhdysvaltalaisen artistin Miley Cyruksen single. Kappale on kolmas single Cyruksen neljänneltä studioalbumilta *Bangerz* (2013). Kappale virallistettiin singleksi 17. joulukuuta 2013 ja sen musiikkivideo julkaistiin 26. joulukuuta 2013. Levy-yhtiönä toimi, samoin kuin kolmannella singlelläkin, RCA Records. Kappale on saanut pääasiassa hyvää palautetta: kriitikot kehuivat muun muassa Cyruksen laulua singellä.

Julkaisuhistoriaa
-----------------

18. joulukuuta 2013 Cyrus julkaisi kyseisen singlen kansikuvan hänen Instagram -ja Twitter-käyttäjillään. Kansikuvassa näkyy vain puolet Cyruksen kasvoista, mutta pääkuvassa ovat Cyruksen edessä olevat ruusut. Ruusujen yläpuolella ja Cyrusin kasvojen vasemmalla puolella lukee singlen nimi, "Adore You." Kansikuva on hyvin erilainen verrattuna Cyruksen edellisiin kansikuviin, mutta kansikuvaa on verrattu Cyruksen entistä enemmän provosoivaan julkiseen kuvaan.

Vastaanotto
-----------

"Adore You" sai pääasiassa hyvää palautetta kriitikoilta, jotka kehuivat muun muassa kappaleen tuotantoa ylipäätään ja Cyrusin vokaaliosaamista. Nick Catucci *Entertainment Weeklyltä* kehui Cyrusin monipuolista ja vaihtelevaa äänenkäyttöä hellästä raskaaseen. *Los Angeles Timesin* Kitty Empire *The Guardianilta* oli sitä mieltä, että "Adore You" on yksi "vähiten showmainen ja parhaiten onnistuneista kappaleista" koko albumilta. Jon Dolan *Rolling Stone* -lehdestä kutsui singleä "hyvin kauniiksi albumin avajaiskappaleeksi". *Slant Magazinen* Kyle Fowle arvosti "tasapainoa haavoittuvaisuuden ja rohkeuden välillä". Vaikka vastaanotto oli kriitikoiden silmissä pääasiassa positiivinen, sai single myös muita arvosteluja. Evan Sawdey *PopMattersilta* tunsi, että kappale "ei sisältänyt minkäänlaista muutosta ja oli hyvin mitäänsanomaton."

Musiikkivideo
-------------

Singlen "Adore You" musiikkivideo julkaistiin 26. joulukuuta 2013 VEVOssa. Musiikkivideossa Cyrus makaa sängyllä lakanan alla sekä kylpyammeessa ja kuva vaihtelee yö -ja päivävision välillä.

Lähteet
-------

1. 1 2  Miley Cyrus reveals demure 'Adore You' cover art for third 'Bangerz' single [PHOTO] Music Times. Viitattu 1.1.2014. (englanniksi)
2. ↑  Miley Cyrus Plays Coy Behind A Bouquet Of Roses In Her Shockingly Demure ‘Adore You’ Cover Art MTV. Viitattu 1.1.2014. (englanniksi)
3. ↑  MUSIC REVIEW: Bangerz (2013)- Miley Cyrus Entertainment Weekly. Viitattu 1.1.2014. (englanniksi)
4. ↑  Miley Cyrus: Bangerz – review The Guardian. Viitattu 1.1.2014. (englanniksi)
5. ↑  Bangerz – review Rolling Stone. Viitattu 1.1.2014. (englanniksi)
6. ↑  Bangerz – album review Slant Magazine. Viitattu 1.1.2014. (englanniksi)
7. ↑  Miley Cyrus: Bangerz PopMatters. Viitattu 1.1.2014. (englanniksi)
8. ↑  Miley Cyrus' 'Adore You' Video Leaks Ahead Of Official Release Huffington Post. Viitattu 1.1.2014. (englanniksi)
**Pielisjärven kunnansairaala** on entinen sairaala Lieksassa Pohjois-Karjalassa. Sairaala valmistui vuonna 1932 silloiseen Pielisjärven kuntaan arkkitehti Yrjö Lindegrenin piirustusten mukaan. Tyylisuunnaltaan rakennus edustaa funktionalismia.

Pielisjärven kunnansairaala on yksi Pohjois-Karjalan merkittävimmistä modernin ajan rakennuksista. Kunnansairaalan piirustukset olivat näytteillä Antwerpenin maailmannäyttelyssä Suomen paviljongissa vuonna 1930.

Historia ja arkkitehtuuri
-------------------------

Arkkitehti Lindgren teki Pielisjärven kunnanasairaalasta ensimmäiset piirustukset jo vuonna 1929. Valmiiksi piirustusten yksityiskohdat hiottiin vuonna 1931. Sairaalan arkkitehtuurissa on otettu huomioon funktionalismin ja modernin lääketieteen pyrkimykset saada rakennukseen mahdollisimman paljon valoa, ilmaa ja aurinkoa.

Ulkoisesti Pielisjärven kunnansairaala näyttää hieman laivalta suurine savupiippuineen ja kapeine runkoineen. Puolipyöreä erkkeri on sairaalan yksi tunnetuimpia piirteitä. Sairaalan kapea runko on jaettu niin, että sen keskellä kulkee käytävä, jonka eteläpuolella sijaitsee potilaiden huoneet ja pohjoispuolella henkilökunnan toimistoja ja hallinnollisia tiloja. Idän puoleiseen puoliympyrään oli sijoitettu leikkaussali.

1980-luvulla peitettiin rakennukset savupiiput ja purettiin ulkona sijainnut kierreportaikko.

Lähteet
-------

1. 1 2 3 4 5 6  Aarnio, Samu: Arkkitehtuurin moderneja piirteitä Pohjois-Karjalassa  2022. Pohjois-Karjalan maakuntaliitto. Viitattu 6.11.2022.